In nomine sancte et individue Trinitatis, Karolus gratia Dei rex. Regalis celsitudinis mos est fideliter sibi famulantes donis multiplicibus atque honoribus maximis honorare, proinde nos morem parentum regum videlicet predecessorum nostrorum sequentes, libuit celsitudini nostre fidelem quemdam nostrum nomine Lendricum de quibusdam rebus proprietatis nostre honorare atque in ejus juris potestatem liberalitatis nostre gratia conferre. Unde noverit omnium fidelium nostrorum presentium scilicet et futurorum industria quia concedimus eidem fideli nostro Lendrico res quasdam nostras sitas in pago Matisconensi, locum et capellam in honore Sancti Albani jure proprietario habendam cum mancipiis omnibus ibi aspicientibus, domibus, vineis, pratis, terris cultis et incultis, pascuis, aquis aquarumque decursibus, exitibus, regressibus, ut quantumcumque ad supradictam capellam in eodem fato loco, moderno tempore, aspicere dignoscitur, et nostri juris atque possessionis in re proprietatis est totum et ad integrum vel in exquisitum predicto Lendrico fideli vassallo nostro in alodum concedimus. Ita videlicet ut quicquid ab hac die et deinceps facere voluerit liberam et firmissimam in omnibus habeat potestatem faciendi quicquid elegerit. Et ut hec auctoritas largitionis nostre per futura tempora inviolabilem atque inconvulsam obtineat firmitatem, et ab omnibus fidelibus presentibus scilicet et futuris verius certiusque credatur eam manu nostra subter firmavimus et annulo nostro sigillari jussimus. Signum Karoli gloriosissimi regis.